РЕГЛАМЕНТ (ЕС) 2019/799 НА КОМИСИЯТА

от 17 май 2019 година

за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на ароматизиращото вещество фуран-2(5Н)-он от списъка на Съюза

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 от него,

като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 6 от него,

като има предвид, че:

(1) С приложение I към Регламент (ЕО) № 1334/2008 се установява списък на Съюза на ароматизантите и изходните материали, одобрени за употреба във или върху храни, и условията за тяхната употреба.

(2) С Регламент за изпълнение (ЕС) № 872/2012 на Комисията (3) беше приет списък на ароматичните вещества и той беше включен в част А от приложение I към Регламент (ЕО) № 1334/2008.

(3) Приложение I към Регламент (ЕО) № 1334/2008 може да бъде актуализирано в съответствие с предвидената в член 3, параграф 1 от Регламент (ЕО) № 1331/2008 обща процедура — по инициатива на Комисията или при постъпване на заявление от държава членка или от заинтересована страна.

(4) Част А от списъка на Съюза съдържа ароматични вещества, които вече са били подложени на оценка, и ароматични вещества в процес на оценяване.

(5) Ароматичното вещество фуран-2(5Н)-он (FL № 10.066) е включено в приложение I към Регламент (ЕО) № 1334/2008 като ароматично вещество в процес на оценяване, като за целите на тази оценка Европейският орган за безопасност на храните (наричан по-нататък „Органът“) е поискал допълнителни научни данни. Тези данни бяха представени от заявителя.

(6) Органът направи оценка на предоставените данни и заключи в своето научно становище от 11 декември 2018 г. (4), че са налице опасения относно безопасността на фуран-2(5Н)-он (FL № 10.066) във връзка с генотоксичността, тъй като веществото е генотоксично in vivo.

(7) Поради това употребата на фуран-2(5Н)-он (FL № 10.066) не отговаря на общите условия за употреба на ароматизанти, определени в член 4, буква а) от Регламент (ЕО) № 1334/2008. По тази причина, с цел защита на човешкото здраве, веществото следва незабавно да бъде премахнато от списъка.

(8) Що се отнася до идентификационните данни на фуран-2 (5H)-он (FL № 10.066), Органът предоставя в становището си допълнителни елементи относно идентичността и характеристиките на това вещество, които не са включени в настоящото вписване за него в част А от приложение I към Регламент (ЕО) № 1334/2008. С цел да се гарантира яснота и правна сигурност по отношение на идентичността на веществото и да се помогне на заинтересованите страни да идентифицират правилно това вещество, следва да се отбележи, че допълнителните идентификационните данни на фуран-2 (5H)-он (FL № 10.066), предоставени в становището на Органа, са: CAS № 497-23-4, номер на СЕКДХ 2000 и наименование на СЕКДХ гама-лактон на 4-хидрокси-2-бутеновата киселина.

(9) Тъй като са налице опасения относно безопасността на веществото, Комисията следва да използва процедурата по спешност, за да премахне фуран-2 (5H)-он от списъка на Съюза. Поради това част А от приложение I към Регламент (ЕО) № 1334/2008 следва да бъде съответно изменена.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Част А от приложение I към Регламент (ЕО) № 1334/2008 се изменя в съответствие с приложението към настоящия регламент.

Член 2 Настоящият регламент влиза в сила в деня след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 17 май 2019 година. За Комисията Председател Jean-Claude JUNCKER

(1) ОВ L 354, 31.12.2008 г., стр. 34.

(2) ОВ L 354, 31.12.2008 г., стр. 1.

(3) Регламент за изпълнение (ЕС) № 872/2012 на Комисията от 1 октомври 2012 г. за приемане на предвидения в Регламент (ЕО) № 2232/96 на Европейския парламент и на Съвета списък на ароматичните вещества, за въвеждането му в приложение I към Регламент (ЕО) № 1334/2008 на Европейския парламент и на Съвета и за отмяна на Регламент (ЕО) № 1565/2000 на Комисията и на Решение 1999/217/ЕО на Комисията (ОВ L 267, 2.10.2012 г., стр. 1).

(4) Експертна група на ЕОБХ по добавките в храните и ароматизантите. Научно становище относно оценка № 217 на Групата по ароматизантите, преглед 2 (FGE.217Rev2) — разглеждане на потенциала за генотоксичност на алфа, бета-ненаситени кетони и прекурсори от химична подгрупа 4.1 на FGE.19: лактони (Scientific Opinion on Flavouring Group Evaluation 217 Revision 2 (FGE.217Rev2), consideration of genotoxicity potential for alpha, beta unsaturated ketones and precursors from chemical subgroup 4.1 of FGE.19: lactones). EFSA Journal (Бюлетин на ЕОБХ), 2019; 17(1):5568.